Bohuslav Chňoupek

Bohuslav Chňoupek (* 10. august 1925, Petržalka – † 28. máj 2004, Praha) bol politik, diplomat, publicista, počas husákovskej normalizácie česko-slovenský minister zahraničných vecí.

 Životopis 
V roku 1945 vstúpil do KSČ. V roku 1950 absolvoval Vysokú školu hospodárskych vied v Bratislave. V rokoch 1949 – 1960 pôsobil ako novinár v rôznych komunistických periodikách na Slovensku. V rokoch 1960 – 65 korešpondent Pravdy v Moskve. Po návrate bol zvolený za kandidáta ÚV KSČ. V rokoch 1967 – 69 námestník ministra kultúry a školstva SR.

 Činnosť počas Pražskej jari 1968 
K tomuto obdobiu sa vzťahujú spomienky E. Goldstückera, v čase Pražskej jari predsedu Zväzu čsl. spisovateľov o stretnutí na ideologickej komisii ÚV KSČ 9. 2. 1968: 
Po Hendrychově zahájení se nečekaně dostavil Bohuslav Chňoupek, náměstek ministra školství za Slovensko, a začal na mě útočit, že jsem porušil stranickou disciplínu a ideologická komise se tím má zabývat. Roli, kterou zde Chňoupek sehrál, byl věrný velkou část svého života. (Bylo věrejným tajemstvím, že je agentem KGB a za své budoucí služby ve štvavém vysílání Vltavy a v pookupační publicistice se nejdřív stal velvyslancem v Moskvě a potom ministrem zahraničí.)Eduard Goldstücker, Vzpomínky 1945-1968 (nemecky 1989, v českom preklade G plus G Praha 2005) s. 146

 Podpora normalizačnej politiky 
Za podporu normalizačnej politiky G. Husáka v rokoch 1969 – 70 bol vymenovaný za ústredného riaditeľa Československého rozhlasu v Prahe, kde riadil politické čistky. 

Aktívne obhajoval vstup okupačných vojsk.
K vstupu vojsk Varšavskej zmluvy do ČSSR treba povedať, že tieto otázky sú u nás ešte mnohým ľuďom nejasné. Mnohí s ním nesúhlasia, pretože ho nechápu vo všetkých súvislostiach. Iba postupne a ťažko si osvojujú poznanie, že vstup vojsk nebol vyjadrením nedôvery našich spojencov ku KSČS ako celku […]. Bol iba výrazom obáv o to, či bývalé vedenie strany, ako dnes už vieme, zvládne situáciu. Tento základný fakt si začínajú naši ľudia postupne uvedomovať. Začínajú chápať, že išlo o ohrozenie existencie socializmu.SIVÁK, František. Ide o nové uplatňovanie vedúcej úlohy strany. Hlas ľudu. 2.5.1970

 Veľvyslanec v Moskve, minister zahraničných vecí 
V rokoch 1970 – 1971 pôsobil ako česko-slovenský veľvyslanec v Moskve. Od decembra 1971 zastával post ministra zahraničných vecí ČSSR. Z tejto funkcie bol odvolaný 11. novembra 1988 na nátlak skupiny okolo Vasiľa Biľaka odmietajúcej reformy.

Po novembri 1989 bol od októbra 1990 pol roka vo väzbe v súvislosti s obvinením zo zneužitia právomoci verejného činiteľa. 

 Literárna a publicistická činnosť 
Bohuslav Chňoupek bol literárne a publicisticky činný od roku 1957. Najmä po roku 1969 začal publikovať práce z oblasti medzinárodných vzťahov a histórie, využívajúc privilegovaný prístup k archívom. Potom, čo bol po páde komunizmu nútený odísť z vysokej politiky, pokračoval vo vydávaní prác nadväzujúcich na predchádzajúce články alebo na aktuálne témy.

Dňa 16. októbra 1998 bola B. Chňoupkovi odovzdaná cena Európskeho kruhu Franza Kafku v Prahe za knihu o Andym Warholovi.

V svojráznom nekrológu „Chňoupkovo dědictví aneb Jak agent SSSR řídil ministerstvo zahraničí“ hodnotil zásluhy B. Chňoupka bývalý minister zahraničných vecí Jiří DienstbierChňoupkovo dědictví aneb Jak agent SSSR řídil ministerstvo zahraničí (Lidové noviny, 01. 06. 2004).

 Literárna tvorba 
 Dunaj sa končí pri Izmaile (1957)
 Život pre východ (1960)
 Už dozrel bor (1960)
 Dobyvateľ vesmíru (1961)
 Komunizmus sa začína už dnes (1962)
 Generál s levom (1974)
 Míľníky (1975)
 Lámanie pečatí (Smena Bratislava 1984)
 Banderovci
 Andy (1993)
 Inšallah (1994)
 Američan v povstaní (1994)
 Antekova zrada (1994)
 Biele miesta
 Memoáre in Claris (Belimex Bratislava 1998)
 Pogrom
 Dýka v Chrbte (Spolok slovenských spisovateľov Bratislava 2001)

 Referencie 

Kategória:Politici KSS
Kategória:Politici KSČ
Kategória:Slovenskí politici
Kategória:Slovenskí diplomati
Kategória:Slovenskí novinári
Kategória:Slovenskí publicisti
Kategória:Slovenskí spisovatelia
Kategória:Osobnosti z Bratislavy
Kategória:Veľvyslanci Česko-Slovenska v Sovietskom zväze
Kategória:Ministri zahraničných vecí Česko-Slovenska
Kategória:Členovia Ústredného výboru Komunistickej strany Česko-Slovenska
Kategória:Nositelia Radu Stará planina
Kategória:Nositelia vyznamenania Za vynikajúcu prácu